

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 26 Σεπτεμβρίου 2021

**Περιπατητική δράση στον Ιερό Βράχο της Ακρόπολης στο πλαίσιο της Ευρωπαϊκής Εβδομάδας Αθλητισμού του BEACTIVE, παρουσία της Υπουργού Πολιτισμού και Αθλητισμού Λίνας Μενδώνη και του Γενικού Γραμματέα Αθλητισμού Γιώργου Μαυρωτά**

Στον Ιερό Βράχο της Ακρόπολης έδωσαν ραντεβού το απόγευμα του Σαββάτου, η Υπουργός Πολιτισμού και Αθλητισμού Λίνα Μενδώνη, ο Γενικός Γραμματέας Αθλητισμού Γιώργος Μαυρωτάς, o πρόεδρος της Ελληνικής Παραολυμπιακής Επιτροπής Χρήστος Καλούδης, Ολυμπιονίκες μαζί με την πρόεδρο του ΣΕΟ Εύη Μωραϊτίδου, Παραολυμπιονίκες μαζί με τον πρόεδρο του ΣΕΠ Γρηγόρη Πολυχρονίδη, αθλητές των Special Olympics και πλήθος κόσμου, στο πλαίσιο της εκδήλωσης #BEACTIVE Night Event, που διοργάνωσαν το Υπουργείο Πολιτισμού και Αθλητισμού, η Οργανωτική Επιτροπή #BeActive Hellas της Γενικής Γραμματείας Αθλητισμού και η Ελληνική Παραολυμπιακή Επιτροπή. Η περιπατητική δράση στον αρχαιολογικό χώρο της Ακρόπολης, εντάσσεται στο πλαίσιο των εκδηλώσεων που πραγματοποιούνται για την Ευρωπαϊκή Εβδομάδα Αθλητισμού (23-30 Σεπτεμβρίου) και διοργανώνεται παράλληλα σε 42 πόλεις της Ευρώπης, που συμμετέχουν στο πρόγραμμα, το οποίο έχει στόχο τη προώθηση της φυσικής δραστηριότητας.

Όπως δήλωσε η Υπουργός Πολιτισμού και Αθλητισμού Λίνα Μενδώνη, «Έχουμε τη μοναδική χαρά να υποδεχόμαστε στην Ακρόπολη την οικογένεια του #BEACTIVE. Είναι εξαιρετικά σημαντικό ότι, σήμερα άνθρωποι όλων των ηλικιών, με χαρούμενα πρόσωπα, παιδιά, τα οποία μέχρι πριν λίγο καιρό δεν ήταν δυνατόν να ανέβουν στην Ακρόπολη, είμαστε όλοι μαζί εδώ. Γιατί αυτό είναι Πολιτισμός. Πολιτισμός είναι το πώς αντιμετωπίζουμε τον συνάνθρωπό μας. Όλα τα μνημεία, όλες οι πολιτιστικές υποδομές πρέπει να είναι προσβάσιμες σε όλο τον κόσμο, σε όλους τους συνανθρώπους μας. Όλοι έχουμε τα ίδια δικαιώματα. Όλοι μαζί μπορούμε να κάνουμε εξαιρετικά πράγματα, όπως η δράση του #BEACTIVE, την οργανωτική ευθύνη της οποίας έχει η Γενική Γραμματεία Αθλητισμού και ο Γ.Γ. Αθλητισμού Γιώργος Μαυρωτάς, ο οποίος κατάφερε να συγκεντρώσει όλους εμάς πάνω στην Ακρόπολη για να δώσουμε ένα πολύ ισχυρό μήνυμα σε όλη την Ευρώπη. Από εδώ ξεκίνησε και ο Πολιτισμός και ο Αθλητισμός. Είναι δύο τομείς, οι οποίοι πρέπει να πορεύονται μαζί».

Αναφερόμενος στην εκδήλωση #BEACTIVE Night ο Γενικός Γραμματέας Αθλητισμού και Πρόεδρος της Συντονιστικής Επιτροπής της Ελλάδας στο Ευρωπαϊκό Πρόγραμμα #BEACTIVE, Γιώργος Μαυρωτάς, τόνισε: «Στο πλαίσιο της Ευρωπαϊκής Εβδομάδας Αθλητισμού, διοργανώνεται η δράση #ΒEACTIVE night σε 42 πόλεις της Ευρώπης. Το ευρωπαϊκό πρόγραμμα BEACTIVE είναι ένα πρόγραμμα προώθησης της φυσικής δραστηριότητας στους ευρωπαίους. Η άσκηση και η φυσική δραστηριότητα είναι το δυναμωτικό της κοινωνίας μας και πρέπει με κάθε ευκαιρία να βρίσκουμε τρόπο να τις προωθούμε σε όλες τις ηλικίες, σε όλες τις κοινωνικές ομάδες.

Η περιπατητική δράση στον Ιερό Βράχο της Ακρόπολης έχει επίσης έναν ισχυρό συμβολισμό για να συνδυάσει τη φυσική δραστηριότητα και την άσκηση με τα μνημεία της πολιτιστικής μας κληρονομιάς. Η Ακρόπολη άλλωστε είναι ένα σημείο αναφοράς όχι μόνο για την Αθήνα ή την Ελλάδα αλλά για την Ευρώπη ολόκληρη και πλέον είναι προσβάσιμη σε όλους. Τέλος, πρέπει πάντα να έχουμε στο μυαλό μας ότι ο αθλητισμός είναι ενσωμάτωση, είναι συμμετοχή, είναι άρση ανισοτήτων, είναι αλληλεγγύη είναι μια δυνατή συγκολλητική ουσία για την κοινωνία μας και αυτή τη δύναμή του πρέπει διαρκώς να την αξιοποιούμε».

Στην εκδήλωση συμμετείχαν μεταξύ άλλων η Διευθύντρια Εφορείας Αρχαιοτήτων Πόλης Αθηνών, Έλενα Κουντούρη ο Αντιπεριφερειάρχης Κεντρικού Τομέα Αθηνών Περιφέρειας Αττικής, Γεώργιος Δημόπουλος, η πρόεδρος του ΣΕΦ, Χριστίνα Τσιλιγκίρη, το μέλος της ΕΑΟΜ ΑμεΑ και έφορος των εθνικών ομάδων Κωνσταντίνος Σιάχος, η Ολυμπιονίκης και μέλος του ΔΣ ΕΑΚΝ Αγ. Κοσμά, Χρύσα Μπισκιτζή, καθώς και εκπρόσωποι των Special Olympics, του ΣΙΓΑ-ΠΑΣΥΓΥ (Πανελλήνιου Συνδέσμου Γυμναστηρίων).